作者:清遠道士
標題:同沈恭子遊虎丘寺有作
內容:我本長殷周，遭罹曆秦漢。四瀆與五嶽，名山盡幽竄。及此寰區中，始有近峰玩。近峰何鬱鬱，平湖渺彌漫。吟俯川之陰，步上山之岸。山川共澄澈，光彩交淩亂。白雲蓊欲歸，青松忽消半。客去川島靜，人來山鳥散。穀深中見日，崖幽曉非旦。聞子盛遊遨，風流足詞翰。嘉茲好松石，一言常累歎。勿謂餘鬼神，忻君共幽贊。